Matrieks worstel nie met geskiedenis | Netwerk24
Matrieks worstel nie met geskiedenis
Deur Marita Herselman 21 November 2018 20:41
Matrieks wat Woensdag deeglik op die tweede geskiedenisvraestel voorbereid was, sou dit moeiteloos kon beantwoord en selfs dié wat minder voorbereid was, sou die wa deur die drif kon trek.
So sê dr. Pieter Warnich, adjunkdirekteur van die Noordwes-Universiteit (NWU) se skool vir besigheid en sosiale studies in onderwys.
“Die vraestel was billik en daar was geen werklike onaangename verrassings nie.”
Leerlinge aan Grey Kollege in Bloemfontein was Woensdag geskiedenis se baas. Van links is Javahl Balia, Thapelo Merabe en Tebo Matshele.Foto: MLUNGISI LOUW
Dit het vrae oor die Swartbewussynsbeweging, Waarheid-en-versoeningskommissie (WVK), globalisering, apartheid, demokrasie en die einde van die Koue Oorlog bevat.
Leerlinge moes een van drie brongegronde vrae, een van drie opstelvrae en óf ’n brongegronde óf ’n opstelvraag beantwoord.
Warnich meen albei vraagtipes is duidelik gestel en het verskillende kognitiewe denkvlakke getoets.
Zapiro se spotprent oor die WVK by die tweede vraag het voorheen in ’n eksamenvraestel verskyn, dus sou leerlinge daarmee bekend kon wees, sê hy.
Warnich sê die vyfde vraag (’n opstelvraag) het kandidate toegelaat om met ’n stelling saam te stem of daarvan te verskil. Hier moes leerlinge reageer op die stelling dat Nelson Mandela “eiehandig vir die geboorte van ’n vry en demokratiese Suid-Afrika in 1994 verantwoordelik” was.
Leerlinge aan Grey Kollege in Bloemfontein het egter nie in die verlede verstrengel geraak nie.
Hoewel Javahl Balia die eerste vraestel bo die tweede een verkies, sê hy dit het goed afgeloop.
Die vraestel was nie so moeilik soos verwag nie, aangesien ek oor die nodige insig beskik het en die komplekse vrae kon beantwoord.
Javahl het nie met enige vrae gesukkel nie, maar beskou egter die opstelvrae makliker as die brongegronde vrae.
“Vir die opstelle leer jy net en dis dieselfde werk – ons herhaal dit elke kwartaal – maar met die brongegronde vrae verander hulle die vrae, so dis moeiliker.”
Tebo Matshele sê weer die tweede vraestel is gewoonlik makliker. Dit is onder meer omdat almal kennis het van apartheid, waaroor dié vraestel hoofsaaklik handel, meen Tebo.
“Ja-nee, die vraestel was wonderlik, net ’n bietjie lank (drie ure).”
Hy sê hy behoort goed te vaar.
“Die vraestel was nie so moeilik soos verwag nie, aangesien ek oor die nodige insig beskik het en die komplekse vrae kon beantwoord,” sê Thapelo Merabe.
Thapelo sê hoewel die opstelvraag oor die einde van die Koue Oorlog ingewikkeld kon wees, het hy dit baasgeraak.
Hy meen die brongegronde vrae was op die man af.
Meer oor: Grey Kollege | Noordwes-Universiteit (Nwu) | Matriekeksamen2018
Lewenswetenskappe toets matrikulante se insig
MATRIEK: Kan jy dié Afrikaanse taalvrae beantwoord?
SPEEL SAAM: Kan jy nog matriek-wiskunde slaag?